Procurorii DNA care au cerut prelungirea arestului preventiv în dosarul ”Gala Bute” în cazul Elenei Udrea arată că până la acest moment probele relevă că "inculpaţii Breazu Tudor Liberiu şi Topoliceanu Ana Maria foloseau sumele obţinute din infracţiunile de luare de mită pentru plata unor servicii efectuate în interesul organizaţiei Bucureşti a Partidului Democrat Liberal şi al inculpatei Udrea Elena Gabriela, cu ştiinţa acesteia".

În referatul cu propunerea prelungirii măsurii arestării în cazul Elenei Udrea, anchetatorii notează că "inculpaţii achitau lunar suma de 3.000 de euro persoanei care a coordonat într-o perioadă echipa de comunicare a organizaţiei PDL Bucureşti, după care s-a ocupat exclusiv de comunicarea publică a inculpatei Udrea Elena Gabriela".

"De asemenea, inculpaţii achitau sume care ajungeau uneori la 10.000 euro lunar unui grup de persoane, pentru care foloseau titulatura «postaci» şi al căror rol era de a posta comentarii sub identităţi fictive pe paginile de internet ale unor ziare sau portaluri de ştiri", se mai arată în documentul citat.

Procurorii mai spun că ”postacii” primeau zilnic de la persoana care s-a ocupat de coordonarea echipei de comunicare ”mesajele pe care trebuia să le promoveze, după care accesau paginile de internet care le erau indicate şi comentau articolele relevante pentru a canaliza opinia participanţilor la aceste discuţii în direcţia dorită".

"«Postacii» erau plătiţi în funcţie de numărul comentariilor formulate, pe baza unor statistici ţinute de acest coordonator al echipei de comunicare a organizaţiei PDL Bucureşti, care s-a ocupat exclusiv de comunicarea publică a inculpatei Udrea Elena Gabriela", se mai arată în referatul ancehtatorilor.

Anchetatorii subliniază că pentru aceste plăti, mai ales pentru sumele mari de bani date internauţilor, nu se încheiau forme legale de plată.

"Toate aceste plăţi se realizau fără a fi întocmite documente justificative, cu ştiinţa inculpatei Udrea Elena Gabriela, care primea periodic informări pe mail cu privire la situaţia plăţilor şi la eficienţa «postacilor» de la Breazu Tudor şi de la coordonator", arată procurorii DNA.